ჩილეს დროშა
ჩილეს სახელმწიფო დროშა — ჩილეს ეროვნული სიმბოლო, შედგება ორი თანაბარი ზომის ლენტისგან, თეთრი (მაღლა) და წითელი (დაბლა). ასევე თეთრ ლენტზე, მარცხენა კუთხეში მდებარეობს ლურჯი კვადრატი, შიგნით, ცენტრში გამოსახული თეთრი ხუთქიმიანი ვარსკვლავით. ვარსკვლავი წარმოადგენს პროგრესისა და დიდების სიმბოლოს, ლურჯი ფერი სიმბოლოა ცისა და წყნარი ოკეანისა, თეთრი ფერი - თოვლით დაფარული ანდებისა და წითელი ფერი - ჩილეს დამოუკიდებლობისათვის ბრძოლისას დაღვრილი სისხლისა. ეპიკური პოემა „ლა-არაუკანას“ მიხედვით, ამ ფერებისგან შედგებოდა მაპუჩეს ტომის დროშა არაუკოს ომისას. ყოველი წლის 9 ივლისს, ჩილეში აღინიშნება „დროშის დღე“, 1882 წლის ლა-კონსეპსიონის ბრძოლაში დაღუპული 77 ჯარისკაცის პატივსაცემად.